b'\n_START_ARTICLE_\nZveza dr\xc5\xbeav Jugovzhodne Azije\n_START_SECTION_\nNovi trgovinski blok\n_START_PARAGRAPH_\nOmenjena kriza je pokazala, da so azijska gospodarstva pravzaprav tesno povezana. Ve\xc4\x8dina strokovnjakov se strinja, da oblikovanje ekonomske skupnosti pomeni odgovor na oblikovanje in hitrej\xc5\xa1i razvoj podobnih regionalnih blokov, kot sta na primer NAFTA in EU. Nekateri strokovnjaki poudarjajo, da lahko z oblikovanjem regionalnih ekonomskih blokov tuje neposredne nalo\xc5\xbebe velikokrat ostajajo znotraj obmo\xc4\x8dja regije, kar se je dogajalo tudi v primeru EU. Morda bi na ta na\xc4\x8din iz ASEAN lahko nastal vodilni svetovni regionalni blok, kar danes ASEAN vsekakor \xc5\xa1e ni. Vendar pa bosta visoka kitajska gospodarska rast in poceni delovna sila \xc5\xa1e naprej tista ekonomska dejavnika, ki bosta tudi v prihodnosti ugodno vplivala na razvoj dr\xc5\xbeav \xc4\x8dlanic ASEAN._NEWLINE_Poleg tega pa namerava Peking v prihodnje velik del svojih nalo\xc5\xbeb prenesti ravno v to regijo. Japonska pri gospodarskem in politi\xc4\x8dnem vplivu na tem obmo\xc4\x8dju no\xc4\x8de zaostajati in je leta 2002 predlagala sporazum o sodelovanju. Prav izjemno razvit proizvodni mened\xc5\xbement in informacijska tehnologija sta najpomembnej\xc5\xa1i pridobitvi za dr\xc5\xbeave ASEAN iz smeri Tokia.'